Madiba-standbeeld by Uniegebou kos R8 miljoenFoto: Werner Beukes/SAPA ŉ Nege meter hoë standbeeld van oudpres. Nelson Mandela gaan by die Uniegebou in Pretoria opgerig word. Paul Mashatile, die minster van kuns en kultuur, het Donderdag in Johannesburg gesê die Uniegebou was vir baie jare lank ŉ simbool van “wit oorheersing”. “Die standbeeld van Mandela, wat nog ‘n blywende simbool van ons stryd vir vryheid, demokrasie, menswaardigheid en gelykheid is, sal op 16 Desember op Versoeningsdag deur president Jacob Zuma onthul word,” het Mashatile gesê. Die beeldhouers is André Prinsloo en Ruhan Janse van Vuuren. Prinsloo het gesê die projek is vir hom ‘n lewenslange droom. “Dit was onder andere baie moeilik om te besluit watter gesigsuitdrukking en ouderdom die standbeeld van Madiba moet uitbeeld. Ons het besluit om hom te laat glimlag,” het hy gesê. Die standbeeld sal Mandela uitbeeld soos wat hy gelyk het ongeveer 10 jaar nadat hy as Suid-Afrika se eerste demokratiese president gekies is. Prinsloo het gedemonstreer dat die standbeeld uitgestrekte arms sal hê met een voet effens vorentoe “om uit te beeld hoe hy die nasie omhels het”. Die brons standbeeld kos nagenoeg R8 miljoen en gaan in vier dele aanmekaar gesit word op die grasperk voor die Uniegebou.